Dwelmlaboratorium in Pretoria oopgevlekVan die toerusting waarop die polisie beslag gelê het. Foto: Verskaf ŉ Beweerde dwelmlaboratorium is Woensdag in die weste van Pretoria oopgevlek. Kapt. Augustinah Selepe, polisiewoordvoerder, het aan Maroela Media gesê verskeie eenhede van die Tshwane-Wes-polisiegroepering het inligting ontvang en opgevolg van verdagte aktiwiteite by ŉ huis in Lotus Gardens. “ŉ Klopjag is in die vroeë oggendure by die huis uitgevoer en tydens ŉ soektog deur die perseel het beamptes verskeie plastieksakke, waarin ŉ wit poeier versteek was, in die huis gevind en daarop beslag gelê,” het Selepe gesê. Die polisie het ook beslag gelê op elektriese toestelle wat vermoedelik gebruik word vir die vervaardiging van dwelmmiddels. Die middels en waarde daarvan moet nog vasgestel word. Ses verdagtes is in verband met die voorval in hegtenis geneem. Hulle moet binnekort in die hof verskyn op aanklagte van die besit van dwelms en die besit van toerusting waarmee dwelms vervaardig word.